runetrust/blame-folketinget-dk huggingface dataset:
Franciska Rosenkilde (ALT), 2023-10-05:
Tak, og tak for anerkendelsen af vores gode samarbejde.
Det er gengældt, og jeg vil gerne forsikre ordføreren om, at SF og for den sags skyld også Radikale og Enhedslisten kan regne med, at Alternativet er lige så ambitiøse, som vi hele tiden har været, i forhold til at sikre vores drikkevand.
Vi kom med et vandudspil før sommerferien, som netop lagde ret ambitiøst fra kaj i forhold til at lave marine grundvandsparker.
Vi ved jo, at det vand, der siver ned i jorden nu, har ca. 30 år, inden det ryger ned i vores grundvand, så det har stor betydning, hvad der er på vores marker i dag af PFAS og giftige stoffer.
Så derfor vil vi meget, meget gerne være med til at sikre vores grundvand og drikkevand i fremtiden.
Signe Munk (SF), 2023-10-05:
Tak for en god tale fra ordføreren, og i det hele taget tak for et godt samarbejde med Alternativet.
Det har for mit vedkommende været fantastisk at se, hvordan ordføreren har bragt Alternativet ind i et rum, hvor der bliver kaldt på grønne løsninger, men også bliver forhandlet til det sidste for at få det gjort til virkelighed.
Og i SF, i Radikale Venstre og i Enhedslisten og faktisk også i Socialdemokratiet havde vi jo et udspil under valgkampen om at passe bedre på drikkevandet, og der er jo nogen – Socialdemokratiet – der er løbet fra den aftale, men jeg vil bare lige sikre mig, at vi i hvert fald stadig væk har Alternativet om bord i forhold til at sikre vores drikkevand.
Franciska Rosenkilde (ALT), 2023-10-05:
Det bliver sådan lidt et hypotetisk svar, men ja, hvad angår mistrivsel på arbejdspladsen, tror jeg på de store omsorgsgrupper, der siger, at deres arbejdsdag er så presset på nuværende tidspunkt, at de ikke længere kan udføre de opgaver, de er uddannet til, og det er, fordi de får kortere og kortere tid til flere og flere opgaver, så der er et større og større pres på dem, og at det er med til at skabe en mistrivsel på arbejdspladsen.
Så derfor kan man sige, at hvis vi sætter normtiden ned og skaber bedre arbejdsforhold, så får man en større arbejdsglæde, man får mindre sygefravær og man bliver længere tid på arbejdspladsen.
Frederik Vad (S), 2023-10-05:
Vil ordføreren påstå, at hvis arbejdstiden i Danmark i dag og de sidste 10 år havde været 33 timer om ugen, så ville vi have haft markant mindre mistrivsel i samfundet, end vi har i dag?
Franciska Rosenkilde (ALT), 2023-10-05:
Jeg er sådan set helt enig i det, som ordføreren siger om værdien af arbejde.
Alle de fine ord, ordføreren brugte, har jeg ingen grund til at gentage, men jeg er sådan set enig i det med fællesskabet og værdien af arbejde.
Men derfor kan man jo godt sætte normtiden ned, som vi har gjort det løbende de sidste 150 år, og så kan man stadig væk arbejde, lige så meget man vil.
Det, som er et problem ved at blive ved med at have meget arbejde, og at man også siger, at vi skal arbejde mere, at vi skal arbejde, så meget vi overhovedet kan, er, at vi ikke længere har tid til alt det andet, livet også har, som skaber mening.
Nu har vi jo en velstandsøgning på grund af vores øgede produktivitet, selv om vi nedsætter arbejdstiden, og der er rigtig mange danskere, der efterspørger et langt mere fleksibelt arbejdsmarked, så man kan vælge til og fra, i stedet for at man altid skal arbejde alt det, man overhovedet kan.
For det skaber faktisk en stresset hverdag – ikke kun arbejdstiden, men alt det andet, man også gerne vil nå.
Derfor mener vi, at det er godt at give danskerne mulighed for at vælge mere fritid.
Det er for øvrigt også det, rigtig mange af dem selv efterspørger.
Frederik Vad (S), 2023-10-05:
Det er jo godt, at der var noget håb til sidst.
Hvordan kan det egentlig være ansvarligt, at Alternativet fører en åndelig og ideologisk krig mod arbejde, når vi ved, hvor mange ting arbejdet skaber i mennesker af værdi, mening og betydning i et fællesskab, som ikke handler om økonomi, som ikke handler om bnp, og som ikke handler om, at man skal indgå i et hamsterhjul, men som handler om, at man får mening i tilværelsen, at man skaber noget, andre kan bruge til noget, at man fylder en plads ud i samfundet – og når vi f.eks. også ved, at unge skolebørn, som har en tidlig tilknytning til arbejdsmarkedet, har et fritidsjob og tidligt får en fortrolighed med det at gå på arbejde, klarer sig bedre i skolen og har det bedre med sig selv?
Hvordan kan det så være ansvarligt at blive ved med at tale det at arbejde ned i et eller andet sort hul?
Martin Lidegaard (RV), 2023-10-05:
Hvis jeg skulle sige det sådan groft, har vi jo haft ret stor succes i det her land med stille og roligt at forsøge at hæve uddannelsesniveauet, uanset om det var bogligt eller håndens arbejde – at hjælpe flere unge til at få en uddannelse, så de kunne forsørge sig selv osv.
Det er mig bekendt første gang i danmarkshistorien, at vi har en regering, der nu målrettet satser på det modsatte, nemlig at sænke uddannelsesniveauet, skære 5.000 studieårsværk væk og i det hele taget vil til at få færre til at gå på gymnasiet.
Det er jeg altså ikke sikker på gavner nogen eller noget.
Pelle Dragsted (EL), 2023-10-05:
Jeg tror ikke, der er nogen kvinder, som ønsker en abort, som ikke ønsker, at det skal ske så tidligt som muligt.
Men der er jo nogle gange, hvor man først opdager en graviditet meget sent, eller der er andre årsager til, at man ønsker at få afbrudt en graviditet.
Det kan f.eks. være på grund af en nakkefoldsscanning.
I dag kan man allerede få foretaget aborten i 22. uge.
Man skal bare forbi et panel.
Og det, vi foreslår fra Enhedslistens side, er sådan set ikke, at vi ændrer grænsen.
Men enhver forøgelse af abortgrænsen vil være et positivt skridt i vores øjne.
Helena Artmann Andresen (LA), 2023-10-05:
Jeg er helt sikker på, at der er mange ting, vi kan gøre for vores folkeskole, sådan at der er flere, der trives i den.
Vi ser jo også, at der er flere, der ikke kan være inden for rammerne i folkeskolen, så de bliver nødt til at søge over i nogle specialtilbud.
Radikale Venstre gik jo også til valg på, at der ikke skulle være karakterer i 1.g.
Jeg er bange for, at vi gør vores unge mennesker en bjørnetjeneste ved at udskyde karakterer og rimelige krav til dem, for først skal man skubbe det i folkeskolen, og så skubber man også lidt til det i gymnasiet, og så skal man måske videre på universitetet, og bang, så står der lige pludselig et arbejdsmarked med rimelige krav og forventninger til en.
Så jeg er simpelt hen bange for, at vi så gør vores unge mennesker en bjørnetjeneste.
Jeg ved ikke, om Radikale Venstre har tænkt over det.
Hans Andersen (V), 2023-10-05:
Jeg håber, at ordføreren vil bekræfte, at Enhedslisten også ønsker at være med til at afskaffe den her helt, helt urimelige beskatning af iværksættere, der gør det, vi gerne vil have, nemlig går på Børsen, men bliver beskattet af penge, de aldrig nogen sinde har tjent.
For det næste, jeg vil spørge om, er, om ikke Enhedslisten er enig i, at vi også skal kigge på at gøre det langt, langt bedre at lave medarbejderaktier.
Iværksættere og små iværksættervirksomheder har mulighed for at tiltrække ny arbejdskraft, og det kan de jo gøre på forskellige måder, og det med medarbejderaktier er i hvert fald en vej at gå.
Er Enhedslisten ikke enig i det?
Pelle Dragsted (EL), 2023-10-05:
Tak for det spørgsmål.
Til den første del vil jeg sige, at det jo er forfærdelig, forfærdelig pinligt.
Jeg fremførte det jo skråsikkert hernede og korreksede hr. Morten Dahlin tidligere, fordi han påstod, troede jeg, at Boldklubben Frem var i 3. division.
Jeg var sikker på, og jeg havde også lige tjekket det, synes jeg selv, at de var i 2. division.
Frem er, desværre for mange Fremtilhængere, i 3. division.
Personligt følger jeg Brønshøj Boldklub, som jo befinder sig helt nede i Danmarksserien, og det er måske derfor, jeg roder lidt rundt i tingene.
Men det skal jeg i hvert fald beklage, og jeg har inviteret hr. Morten Dahlin med på lægterne ude i Tingbjerg Ground som et plaster på såret.
I forhold til iværksættere vil jeg sige, at vi går meget konstruktivt ind i det.
Det er vores ordfører på området, fru Victoria Velasquez, som kommer til at deltage, og det kan da også godt være, jeg kommer med til nogle af forhandlingerne, hvis jeg får lov.
Vi er meget optaget af særlig de små soloselvstændige.
Vi synes, det er mærkeligt, at hvis man er selvstændig i det her land, har man færre sociale rettigheder, end hvis man er lønmodtager.
Hvorfor dog det?
Hvorfor skal man ikke have de samme rettigheder til dagpenge, til barsel, til pension og andre ting?
Så det er det, vi kommer til at være mest optaget af.
I forhold til lagerbeskatning vil jeg sige, at det vil vi gerne kigge på, og jeg kan måske vende tilbage til det i nummer to svar.
Hans Andersen (V), 2023-10-05:
Tak for det, og tillykke med posten som Enhedslistens nye politiske ordfører.
Der er sagt mange ting i dag, og nu vil jeg stille et spørgsmål omkring noget med tal og iværksætteri.
Men jeg skal også bare lige have ordføreren til at bekræfte, at Boldklubben Frem spiller i 3. division.
Det skabte ordføreren tvivl om på et tidligere tidspunkt, og det er i hvert fald en ting, jeg vil spørge om ikke er korrekt.
Det næste, jeg vil spørge om, handler om, at vi nu lige om lidt skal til at forhandle iværksætterstrategi, og der håber jeg på, at Enhedslisten vil være konstruktiv.
Vi har i øjeblikket en debat om lagerbeskatning.
Et eksempel er Niels Buus fra Nordjylland, som nu skylder 22 mio. kr. i skat for aktier, der er 1,6 mio. kr. værd, og så er spørgsmålet til Enhedslisten: Vil Enhedslisten være med til, at vi afvikler den her lagerbeskatning for iværksættere?
Det er simpelt hen det, der i hvert fald begrænser initiativet hos iværksættere og også begrænser lysten til at blive børsnoteret.
Pelle Dragsted (EL), 2023-10-05:
Det er jeg sådan set fuldstændig enig i.
Men jeg oplever egentlig også, at folk i Danmark sætter meget pris på fællesskabet, og jeg oplever stadig væk en meget, meget stærk tilslutning til vores velfærdssamfund, til et samfund med høj lighed.
Jeg tror, det var Voxmeter eller et andet meningsmålingsinstitut, der efter klimaministerens udtalelse om 80 pct.s opbakning for at kunne gennemføre forandringer i forhold til klimaet prøvede at undersøge, hvad der egentlig er 80 pct.s opbakning til, og det er jo til vores velfærdssamfund.
Der var f.eks. 80 pct., der sagde nej tak til skattelettelser, hvis det koster på velfærden – jeg siger ikke mere! – og nej tak til mere ulighed osv. osv.
Så jeg tror egentlig, at hvis vi tør vise, at politik kan gøre en forskel for almindelige mennesker, og at det ikke altid behøver at være til fordel for dem oppe i toppen ...
Thomas Skriver Jensen (S), 2023-10-05:
Jeg synes, det er interessant, men min bekymring går i højere grad på den folkelige opbakning til det.
For det, der er sket, er jo, at middelklassens levestandard er steget voldsomt, og at man derfor i langt højere grad begynder at tænke, hvad man kan gøre for at gøre sit eget liv bedre, og ikke nødvendigvis tænker på fællesskabet.
Så jeg er bekymret for, om hr. Pelle Dragsted har ret.
Jeg håber, at han har det, og jeg håber, at vi kan komme tilbage dertil, hvor man tænker på fællesskabet som noget, man selv skal engagere sig i, og ikke noget, man skal have noget ud af som det første.
Pelle Dragsted (EL), 2023-10-05:
Det tror jeg vi kan.
Altså, når jeg tit fortæller om de der historiske perspektiver – det er også det, jeg gør i min bog – er det jo, fordi jeg synes, det er nogle fantastiske historier.
Jeg har både beskrevet andelsbevægelsens historie og arbejderbevægelsens historie, og det er jo sådan lidt nogle kollektive superheltehistorier.
Vi kender godt de der superheltefilm om en lille svækling, der pludselig finder ud af at have superkræfter.
Det var jo det, der skete dengang, da landmænd gik sammen og startede de første andelsmejerier, eller da arbejderne stod nede på bunden af fabrikken og kiggede rundt og sagde: Hov, det er sgu da os – undskyld – der er de mange, og de andre, der er de få.
Jeg har det sådan, at dengang havde man som almindelig arbejder eller almindelig landmand meget færre ressourcer, end vi har i dag, og man var meget hårdere presset økonomisk.
Så når de kunne bygge de fællesskaber op for at forsvare almindelige menneskers rettigheder, tryghed og frihed, er jeg slet ikke i tvivl om, at vi kan, men det kræver, at vi taler om det.
Det kræver, at vi taler om de modsætninger, der findes i vores samfund, mellem lejere og boligspekulanter, mellem lønmodtagere og arbejdsgivere, og der er jeg nok lidt bekymret for, at den her regering ligesom mere udvisker de her modsætninger og prøver at gemme dem væk.
Thomas Skriver Jensen (S), 2023-10-05:
Tak for det, og tak for en god tale – en meget ideologisk tale, som jeg synes satte nogle tanker i gang.
Langt hen ad vejen deler jeg jo de tanker, som ordføreren har omkring fællesskab, og har i øvrigt også nogle bekymringer omkring det.
Men jeg er meget bekymret for, om de tanker, hr. Pelle Dragsted har, er tanker om samfundet i går, og at samfundet i virkeligheden er ved at stikke lidt af fra den tilgang til fællesskab.
Altså, vi ser jo hver eneste dag i folkeskolen, i vores foreninger og også i forbindelse med at melde folk ind i en fagforening – jeg er jo tidligere tillidsrepræsentant – at spørgsmålet i dag i langt højere grad er: Hvad kan det her fællesskab gøre for mig?
Det er i langt mindre grad: Hvad kan jeg gøre for det her fællesskab, og hvordan kan jeg være med til at gøre det her fællesskab stærkere?
Jeg tror i virkeligheden, mit spørgsmål så vil være: Anerkender hr. Pelle Dragsted den udvikling?
Synes han, det er et problem, og hvad er hans tanker om, hvorvidt vi kan vende den?
Pelle Dragsted (EL), 2023-10-05:
Uh, det var et stort spørgsmål at skulle svare på på 30 sekunder.
Hvis jeg må starte med NATO, og så må vi se, om jeg når til EU, selv om jeg egentlig hellere ville gøre det den anden vej rundt i virkeligheden.
Med hensyn til NATO er vi stadig væk et parti, som er kritisk over for NATO.
Men vi ser den måde, som f.eks. Erdogan og Tyrkiet agerer på lige nu, vi ser, hvad der sker i Armenien og Aserbajdsjan, vi ser, hvordan de selv foretager ulovlige angreb ind i syrisk og irakisk område, og vi har været kritiske over for NATO på grund af de krige, vi så i Afghanistan og Irak.
Så vi mener ikke, at NATO er nogen optimal organisation, men samtidig erkender vi bare, at NATO lige nu er den sikkerhedsorganisation, som Danmark kan være en del af.
Vi står i en meget, meget farlig situation, og det er derfor, vi siger, at vi ikke kan finde det ansvarligt at melde Danmark ud af NATO nu.
Thomas Monberg (S), 2023-10-05:
Tak for ordet, og undskyld for den tidligere fejltagelse fra min side, selv om Pelle, nej, ordføreren ikke hørte det.
Jeg er rigtig glad for, at Enhedslisten har den holdning.
Det forvirrer os jo en lille smule, for nu er Enhedslisten lige pludselig begyndt at gå ind for NATO og synes heller ikke, at vi skal ud af EU.
Det vil jeg gerne høre lidt mere om.
Pelle Dragsted (EL), 2023-10-05:
Jeg lagde slet ikke mærke til det, men sådan er der så meget.
Tusind tak for spørgsmålet, og også mange tak – det er gensidigt – for det gode samarbejde, vi har haft på boligområdet.
Jeg synes jo, at boligpolitik er sindssyg vigtigt.
Vi kunne snakke alt muligt om skat, vi kan snakke om alt muligt med mere løn til offentligt ansatte, men hvis man samtidig skal betale 10 eller 20 pct. mere hvert år for at bo til leje, som kunne være sket, hvis ikke vi greb ind sammen med den sidste regering, er man jo lige vidt, selv om man får en skattelettelse eller en lønforhøjelse.
Så boligpolitik er en lige så vigtig fordelingskamp som de andre kampe, som vi taler om.
Så tak for samarbejdet dér, der er nok at tage fat på.
Jeg skal nok blive ved med at engagere mig på det område også, det kan jeg garantere ordføreren.
Så til det andet alvorlige spørgsmål.
Man kan regne med, at Enhedslisten kommer til at bakke op om Ukraines modstandskamp mod den russiske besættelse og aggression hele vejen.
Vi vil samtidig håbe, at der kommer nogle bestræbelser på at prøve at få en fredelig løsning, men det skal være en fredelig løsning, der også fører til en retfærdig fred.
Det skal ikke være en russisk dikteret fred.
Det er derfor, at vi, selv om vi er et parti, for hvem det at sende våben ind i en væbnet konflikt ikke er nemt, det er det ikke, ikke rigtig ser andre muligheder her.
Thomas Monberg (S), 2023-10-05:
Stort tillykke med din nye titel som politisk ordfører, hr. Pelle Dragsted.
Jeg må nok indrømme, at jeg kommer til at savne dig en lille smule på boligområdet, for som i dag, hvor du har givet os en historiefortælling om, hvordan vores demokrati og folkestyre har udviklet sig, fortæller du også nogle gange mig på boligområdet lidt om, hvordan boligmarkedet i hovedstaden er.
Det har jeg nydt stor glæde af, så tak skal du have for det.
Der er vi jo rigtig glade for, at Enhedslisten har været med til at sende nogle F-16-fly til Ukraine til at hjælpe dem i deres frihedskamp mod en diktator.
Hvordan ser Enhedslisten sig selv spille en rolle i, hvordan vi kan støtte Ukraine i fremtiden?
Kan du belyse det lidt for os?
Pelle Dragsted (EL), 2023-10-05:
Jeg skal gøre det ultrakort.
I forhold til lagerbeskatning skal vi finde ud af, hvad det koster, og hvor pengene skal komme fra.
For det er omstridt, hvad det koster, og det ved ordføreren også godt.
I forhold til medarbejderaktier vil jeg sige, at jeg altid er tilhænger af, at medarbejdere får medejerskab i virksomhederne, medindflydelse og en andel af afkastet.
Men der er en balance her, for hvis vi nu forestiller os en situation med meget høj arbejdsløshed og der er arbejdsgivere, der siger, at du desværre ikke kan få løn, men at du kan få nogle medarbejderaktier, er der nødt til at være en vis beskyttelse af lønmodtagere i den situation, for man har jo en husleje at betale.
Så det er den balance, vi skal finde.
Det, vi kommer til at være mest optaget af, er de små selvstændige og så de demokratiske iværksættere, som jeg ved Venstre også er optaget af.
Jens Joel (S), 2023-10-05:
Tak for det, og tak for talen, og også tillykke fra mig med posten som politisk ordfører for Enhedslisten.
Noget af det, som vi i Socialdemokratiet går rigtig meget op i, er at få folk med i det arbejdende fællesskab.
Og selv om vi på ryggen af den gode økonomiske situation også har set, at flere med indvandrerbaggrund er kommet i beskæftigelse, er der stadig væk for mange med indvandrerbaggrund, der står uden for det arbejdende fællesskab, ikke mindst kvinder med indvandrerbaggrund.
Vi har jo foreslået, at man indfører en arbejdspligt.
Både fordi det er ret og rimeligt, at man yder noget for den ydelse, man får, men også fordi vi gerne vil sikre, at børn vokser op i en familie, hvor man ser mor og far have en hverdag, hvor de går ud ad døren hver morgen, og selvfølgelig også fordi vi tror, at vi også kan sikre en vej ind på arbejdsmarkedet for nogle af de her grupper.
Så mit spørgsmål er egentlig, hvordan hr. Pelle Dragsted, for jeg tror, vi deler ambitionen, forestiller sig vi skal få flere med indvandrerbaggrund i arbejde.
Anne Paulin (S), 2023-10-05:
Nu er det jo bare sådan, at det her er et konkret forslag, som man har mulighed for at forholde sig konkret til, i og med at det er noget, som regeringen foreslår.
Så er det en afvisning, at Radikale ikke vil gå ind og støtte aktivt op om det her konkrete forslag om 110 pct. dagpengesats?
Martin Lidegaard (RV), 2023-10-05:
I udgangspunktet ønsker vi jo at styrke alle lønmodtageres mulighed for at uddanne sig senere i arbejdslivet.
Man kan diskutere, på hvilken overførselsindkomst man så skal tage den uddannelse, og om nogle skal stilles bedre end andre.
For man kunne jo også tænke lidt større.
Man kunne jo sige, at alle skal have – det er i hvert fald en tanke, vi også tidligere har leget med sammen med Socialdemokratiet – en form for uddannelseskonto, så man har en ret til på et givet tidspunkt i sin karriere at tage en videreuddannelse, f.eks. på dagpenge, og så kunne skifte profession.
For en arbejdsgiver har jo typisk ikke et incitament til at give en medarbejder en helt ny uddannelse til et andet fagområde, og så kan det være svært at skifte profession, hvis man f.eks. er ved at blive nedslidt som brolægger, eller hvad det kan være.
Så jeg er helt positiv over for tankegangen, men det er måske lidt tidligt at lægge sig helt fast på, præcis hvilke satser forskellige grupper skal have.
Vi vil gerne gøre det til en generel ret for alle medarbejdere på arbejdsmarkedet.
Anne Paulin (S), 2023-10-05:
Jeg beklager mange gange.
Det var ikke lige den rækkefølge, vi regnede med.
Men tak til ordføreren for talen.
Det, jeg gerne vil spørge om, handler om, at vi i Socialdemokratiet jo går meget op i muligheden for, at dem, som ikke fik så meget uddannelse i første omgang, får muligheden senere hen i livet.
Og regeringen foreslår jo derfor også at permanentgøre den her ordning, hvor folk, som er faglærte eller ufaglærte, får mulighed for at tage en erhvervsuddannelse på 110 pct. dagpengesats.
Er det noget, som Radikale Venstre vil støtte op omkring?
Pelle Dragsted (EL), 2023-10-05:
Tusind tak.
Jeg ser også virkelig frem til samarbejdet.
Vi har en meget vigtig sag her, og jeg vil gerne – det sker meget sjældent – takke Berlingske Tidende for at have gjort det her så tydeligt for alle danskere.
Jeg tror, at det bliver svært den her gang at komme uden om at handle, som andre regeringer tidligere har undladt, for vi kan alle sammen se, at det er nu, det skal ske, for ellers er løbet kørt, og så har vi ikke længere et levende og sundt hav.
Signe Munk (SF), 2023-10-05:
Tak for ordførerens engagement i sagen.
Mit opfølgende spørgsmål ville egentlig have været, om ordføreren deler den bekymring, som særlig Venstre står for her i Folketinget.
Troels Lund Poulsen fortalte det så sent som i forgårs i Debatten, at der bare skal laves muslingeopdræt ude i fjordene, og på den måde mener jeg jo, at man gør fjordene til renseanlæg for landbrugets kvælstofudledning.
Pelle Dragsted (EL), 2023-10-05:
Først og fremmest vil jeg sige, at jeg selv kan huske, da jeg som barn kunne stille mig ned ved Storebælt ved nogle venners sommerhus og kunne hive torsk op
sådan en majaften.
Når solen var ved at gå ned, kom torskene ind på det helt lave vand.
Min generation kan huske det, men det kan de efterfølgende generationer ikke.
Og de fremtidige generationer kommer ikke til at opleve det, hvis ikke vi handler.
Så ja, Enhedslisten er i den grad parat til at tage de tiltag, der skal til, og jeg har hørt regeringen snakke om muslinger og stenrev og den slags, og det er alt sammen meget fint.
Men vi ved jo godt, hvad der skal til, og vi har vidst det i årevis.
Så det her hænger sammen.
Det hænger sammen med klima, det hænger sammen med drikkevand, det hænger sammen med havmiljø.
Jeg synes, det grundlæggende spørgsmål her er: Er der nogen, der skal have friheden til at ødelægge så meget for alle os andre?
Det synes jeg ikke nogen har ret til, intet erhverv har ret til det.
Signe Munk (SF), 2023-10-05:
Tak for det.
Jeg citerer: I gamle dage, hvis man havde en god dag, kunne man fange 100 skrubber i tre garn.
I dag kan man fange 3 skrubber i 100 garn.
Du kunne før i tiden sejle ud i en robåd med din dreng eller pige og et par fiskestænger og fange alle de skrubber, du gad spise.
Nu fanger du intet.
Fjorden er død!
Det er Benny Villadsen, der er fisker i Vejle Fjord, som fortæller den virkelighedsberetning fra den fjord, han har kendt, siden han var barn.
Ordføreren har allerede været inde på, at det jo absolut ikke kun er Vejle Fjord, der har det helt elendigt.
Det gælder stort set alle vores indre fjorde.
Jeg bor selv ved Limfjorden, som i den grad gisper efter vejret og nogle steder er decideret død.
Både SF og Enhedslisten er en del af den landbrugsaftale, der er blevet lavet i 2021.
Ingen af vores partier var tilfreds med ambitionsniveauet, men vi var der for at gøre det grønnere.
Derfor vil jeg bare høre ordføreren om noget: Er Enhedslisten parat til at tage flere værktøjer i brug for at forbedre vandmiljøet?